Var Miljø- og Fødevareministeriet klar over, at der var usikkerhed om en af de centrale modeller bag tallene i den omstridte landbrugspakke fra sidste år? En pakke, der rummede meget præcise tal for, hvor stor en ekstra udledning af kvælstof til vandmiljøet, forskellige af dens tiltag ville medføre.

Det er et af de centrale spørgsmål, når miljø- og fødevareminister Esben Lunde Larsen (V) i dag møder op til samråd i Folketingets Miljø- og Fødevareudvalg.

Forskeren Bjørn Molt Petersen har gennemgået grundlaget for en model, der er meget vigtig for landbrugspakkens beregninger over, hvor meget landbrugets udledninger vil stige, når landmændene får lov til at bruge mere gødning på markerne. Han er efter at halvt års arbejde nået frem til, at der er store usikkerheder i modellen, skrev Berlingske i weekenden.